|  |  |  |  |  |  |
| --- | --- | --- | --- | --- | --- |
| **REFERAT** | Dialogforum buss Vestland | | | | |
| **MØTELEIAR** | Direktør Målfrid Vik Sønstabø | | | | |
| **MØTEDATO** | 10.09.2024 | **TID** | 10.00 – 12.30 | **MØTESTAD** | Vestlandshuset / Teams |
| **REFERENT** | Jan-Petter Tvedt | | | | |
| **REF. DATO** | 11.09.2024 | **ARKIVSAK** |  | **ARKIVNR** |  |
| **DELTAKARAR** | NHO Transport Vestland: Jørgen Haukås (Teams), Pål Presttun (Teams) og Lars Andreas Kårstad (Teams)  Fellesforbundet: Johannes F. Moldung og Jan Atle Hatlelid (Teams)  Yrkestrafikkforbundet (YTF): Trude Sande og Tore Even Øvretvedt (Teams)  Verneomboda: Leif Erling Vedeler og Oddrun Børtveit (Teams)  Skyss: Målfrid Vik Sønstabø, Karl Inge Nygård, Gudrun Einbu, Hallvard Natvik, Kathrine Beate Aareskjold Oddekalv, Rolf Fløtre Skogedal og Jan-Petter Tvedt | | | | |
| **FRÅVERANDE** | NHO Transport Vestland: -  Yrkestrafikkforbundet (YTF): Frank Christensen, Kjell Nesheim og Jostein Gjermundstad  Verneombod: Pål Stange, Endre Hellebust | | | | |

**Referat Dialogforum buss Vestland – 10. september 2024 – sak «Prinsipp og tiltak for effektivisering av rutetilbod med buss og bybane»**

|  |
| --- |
| ***Sak - Prinsipp og tiltak for effektivisering av rutetilbod med buss og bybane*** |
| Knytt til vedtak av budsjett for fylkeskommunen/Skyss for 2024, vart det i fylkestinget vedteke at det skulle bli utarbeidd ei sak om korleis ein kan justere rutetilbodet for å få mest igjen for pengane til kollektiv. Målet er å finne tiltak for å effektivisere rutetilbodet. Saka gjeld både by og distrikt og skal vere eit grunnlag for tilpassing av drifta og viktig innspel til budsjett 2025​. I vedtaket er det også bedt om at Dialogforum buss Vestland skal få saka til drøfting.  Skyss har utarbeidd ei slik sak med prinsipp og tiltak for effektivisering av rutetilbodet med buss og bybane. Saka har vore til behandling i hovudutval for samferdsel og mobilitet 29. august​, og ny handsaming vert i fylkesutvalet 19. september​. Innspel frå dialogforum i dette møtet vil bli lagt ved saksgrunnlaget til fylkesutvalet.  Skyss ved Gudrun Einbu presenterte forslag til prinsipp og tiltak for korleis ein kan arbeide med å tilpasse og effektivisere rutetilbodet.  Gudrun Einbu innleia med å gjere greie for marknaden for kollektivtrafikk i Vestland​. I korte trekk vart følgande hovudtrekk presentert:   * Kollektivtrafikk tek først og fremst større reiseandelar i byane​ * I distrikta tek kollektivtrafikken reiseandelar på skulereiser​ * Befolkningstettleiken er avgjerande for bruken av kollektivtrafikk​ * Over 90 % av påstigingane skjer i bergensområdet​   Gudrun Einbu presenterte deretter føresetningar/omsyn og prinsipp for effektivisering både for by og tettbygde strøk samt distrikt.  Aktuelle prinsipp for by og tettbygde strøk:​   * Tilpasse tilbodet til etterspurnaden​ * Unngå parallelle ruter​ * Akseptere bytte​ * Akseptere gangavstand​ * Redusere opningstider​   Aktuelle prinsipp for distrikt:   * Foreslå effektiviseringstiltak basert på avgangar og linjer sin funksjon (pkt. 1-5). ​  1. Skulereiser​ 2. Arbeidsreiser​ 3. Studiereiser​ 4. Vekependling​ 5. Handel/fritid​   ​Deretter vart konkrete forslag til tiltak for både by/tettbygde strøk og distrikt lagt fram, sjå vedlegg slide 18-20 for detaljar.  Skyss fekk i møtet fleire etterspurde innspel og kommentarar på forslaget, og summert er desse som følger kategorisert under dei deltakande organisasjonar representert i møtet:  **NHO Transport:**  Pål Presttun poengterte at «tilbod skapar etterspørsel», og at reduksjon i rutetilbod vil kunne føre til meir bruk av bil – spesielt i distrikt med lavt tilbod i utgangspunktet.  Presttun framheva at Skyss snarare burde auke tilbodet for dermed auke kollektivbruken. Ved t.d. å innføre «matebussar» frå distrikt til terminalar med frekvente avgangar ville dette ført til både økt kollektivbruk samt økt sysselsetting i form av redusert delte skift.  Skyss sa seg einig i prinsippet om at tilbod skapar etterspørsel. Samstundes må ein analysere potensialet i det konkrete området. Ikkje alle områder har nok busette og reiseaktivitet til at eit auka kollektivtilbod vil gje vesentleg fleire reisande.  Jørgen Haukås påpeika betydning av god dialog og involvering av operatørane før kutt i tilbod blir vedtatt.  Skyss viste til pågåande politisk budsjettprosess, og framheva at endeleg budsjett først blir vedtatt i desember 2024. Frå vedtak til implementering av tiltak vil det ta tid, og Skyss vil ha god dialog med operatørane før tiltak blir iverksett.  **Fellesforbundet:**  Johannes Moldung la fram konkret forslag til økonomisk effektivisering ved at Skyss kan vurdere å lette på materiellkrav i kontraktane slik at operatør i større grad kunne velje å nytte bussmateriell ift konkret behov – f.eks. bruk av 12 meter buss i stadet for 15 meter buss på deler av produksjonen på ulike tidspunkt i døgn og veke.  Skyss utfordra her NHO Transport direkte i møtet på korleis dei ville stille seg til dette konkrete forslaget til redusert buss kompensasjon ved mogelegheit for bruk av mindre og billigare bussmateriell på delar av produksjonen. NHO Transport ved Jørgen Haukås melde i møtet at dette ville dei måtte komme tilbake på først etter intern diskusjon og koordinering i NHO Transport.  Moldung meinte vidare at meir bruk av «matebuss» til knutepunkt – t.d. strekket Øyjorden til Lønborglien – ville kunne føre til betre effektivisering og utnytting av dagens busskapasitet. Slik kan parallellkøyring med mange busslinjer i same korridor bli redusert.  Moldung la også fram forslag til betre «takting» på linjer med ekspressbussar. Ved å justere avgangstider kan ein betre utnytte kapasiteten i alle avgangane.  Moldung etterspurde Skyss si vurdering av kva som er akseptabel gangavstand for dei reisande i forbindelse med kutt i ruter og tilbod, og viste m.a. til Brønndalen som et konkret eksempel. Det vart frå Skyss si side peikt på omforeinte faglege prinsipp for gangavstand, men at det også ville vere ei konkret vurdering av området.  Moldung foreslo vidare at Skyss vurderte kutt i ruteproduksjon på «raude dagar». Dette ville gje noko innsparing, men kanskje mest bidra til å ivareta den sosiale velferden for sjåførane. At det er eit relativt sterkt rutetilbod på slike dagar gjer at fleire sjåførar må arbeide desse dagane.  Avslutningsvis foreslo Moldung at Skyss inviterte med verneombod og tillitsvalde til ruteplanmøter ved større endringar.  Skyss viste til at Skyss etterstreber dialog med sjåførrepresentantar, men ønsker at denne skal vere samordna med dialog med operatøren. Nyleg eksempel med sjåførmøte på Osterøy gav Skyss stor verdi. Innspel og dialog mellom operatør og tillitsvalde og verneombod er fast tema i møter med operatør for kvart område. Skyss vil også vurdere ein fast årleg gjennomgang med sjåførrepresentantar om rutetilbodet i kvart område.  **Yrkestrafikkforbundet:**  Tore Even Øvretvedt poengterte at flybuss i distrikt er viktig for mange, og spurde om kva Skyss tenkte rundt å foreslå kutt i desse rutene.  Skyss forklarte at det er ulik betjening av flyplassane i fylket, Skyss har ikkje eit tilbod til alle flyplassane. Det er vurdert at betjening av flyplassane også mogleg kan bli dekka av kommersielle aktørar, slik det t.d. er i Bergen.  **Verneombod:**  Leif Erling Vedeler og Oddrun Børtveit var begge opptatt av at sjåførkvardagen blir tatt i betraktning ved iverksetting av sparetiltak for å unngå delte skift og ineffektiv arbeidskvardag for sjåførane.  Skyss påpeika at ein vil halde tett og god dialog med vår kontraktspart - operatørane - om alle ruteendringar. Operatørane er formell arbeidsgjevar for sjåførane og må planlegge og optimalisere endra produksjon i tråd med dei til en kvar tid gjeldande lover, spelereglar og tariffavtalar som gjeld mellom arbeidsgjevar og arbeidstakar i bussbransjen. Tillitsvalde og verneombod vil spele en svært viktig rolle inn her. Så lenge etterspurnaden etter kollektivreiser er vesentleg større knytt til arbeids- og skulereiser morgon og ettermiddag, må rutetilbodet til ein viss grad følgje dette.  **Oppsummering – vidare framdrift**  Avslutningsvis takka Skyss deltakarane for gode og konstruktive innspel til Skyss sine føreslått tiltak til å justere rutetilbodet for å få mest igjen for pengane til kollektiv.  Skyss orienterte at vidare framdrift nå vil være ny handsaming i fylkesutvalet 19.september, der mottatte innspel frå dialogforum vert lagt ved saksgrunnlaget. |